Alueiden komitean lausunto aiheesta:

- "Komission tiedonanto Internetin käyttöturvallisuuden parantamista maailmanlaajuisten verkkojen laitonta ja haitallista sisältöä torjumalla koskevan yhteisön monivuotisen toimintasuunnitelman jatkaminen", ja

- "Ehdotus Euroopan parlamentin ja neuvoston päätös Internetin käyttöturvallisuuden parantamista koskevan yhteisön monivuotisen toimintasuunnitelman hyväksymisestä maailmanlaajuisten verkkojen laitonta ja haitallista sisältöä torjumalla tehdyn päätöksen N:o 276/1999/EY muuttamisesta"

(2003/C 73/09)

ALUEIDEN KOMITEA, joka

ottaa huomioon komission tiedonannon "Internetin käyttöturvallisuuden parantamista maailmanlaajuisten verkkojen laitonta ja haitallista sisältöä torjumalla koskevan yhteisön monivuotisen toimintasuunnitelman jatkaminen" ja ehdotuksen Euroopan parlamentin ja neuvoston päätökseksi Internetin käyttöturvallisuuden parantamista koskevan yhteisön monivuotisen toimintasuunnitelman hyväksymisestä maailmanlaajuisten verkkojen laitonta ja haitallista sisältöä torjumalla tehdyn päätöksen N:o 276/1999/EY muuttamisesta (KOM(2002) 152 lopullinen - 2002/0071 COD),

ottaa huomioon Euroopan unionin neuvoston 12. huhtikuuta 2002 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 6. helmikuuta 2002 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi,

ottaa huomioon lausuntonsa komission tiedonannosta "Vihreä kirja alaikäisten ja ihmisarvon suojelusta audiovisuaalisissa ja tietopalveluissa", johon sisältyy ehdotus neuvoston suositukseksi alaikäisten ja ihmisarvon suojelusta audiovisuaalisissa ja tietopalveluissa, ja komission tiedonannosta "Toimintasuunnitelma Internetin käyttöturvallisuuden parantamiseksi" (CdR 54/98 fin)(1),

ottaa huomioon lausuntonsa komission tiedonannosta "Verkko- ja tietoturva: Ehdotus eurooppalaiseksi lähestymistavaksi" (CdR 257/2001 fin)(2),

ottaa huomioon lausuntonsa komission tiedonannosta "Turvallisempaan tietoyhteiskuntaan tietojärjestelmien turvallisuutta parantamalla ja tietokonerikollisuutta ehkäisemällä - eEurope 2002" (CdR 88/2001 fin)(3),

ottaa huomioon lausuntonsa aiheesta "Alue- ja paikallistason yhteistyö lasten ja nuorten suojelemiseksi hyväksikäytöltä ja laiminlyömiseltä Euroopan unionissa" (CdR 225/1999 fin)(4),

ottaa huomioon aiheesta "Lasten suojeleminen hyväksikäytöltä ja alueellinen yhteistyö" 4. joulukuuta 1998 järjestetyssä seminaarissa laatimansa suositukset (CdR 326/98 fin),

ottaa huomioon "kulttuuri ja koulutus" -valiokunnan 30. syyskuuta 2002 yksimielisesti hyväksymän lausuntoluonnoksen CdR140/2002 rev. 2, jonka esittelijä oli Luigi Sergio Ricca, Bollengon kaupunginjohtaja (I/PES),

hyväksyi 20. ja 21. marraskuuta 2002 pitämässään 47. täysistunnossa (marraskuun 20 päivän kokouksessa) yksimielisesti seuraavan lausunnon.

1. Alueiden komitean näkemykset

Alueiden komitea

1.1. on tyytyväinen komission päätökseen jatkaa 31. joulukuuta 2002 päättyvää Internetin käyttöturvallisuuden parantamista koskevaa toimintasuunnitelmaa (IAP) kaksivuotisella toisella vaiheella ja mukauttaa toimintasuunnitelman soveltamisalaa ja toteuttamista siten, että otetaan huomioon saadut kokemukset ja uusi teknologia sekä varmistetaan koordinaatio verkko- ja tietoturvan alalla samanaikaisesti tehtävän työn kanssa.

1.2. toteaa, että IAP:n toisen vaiheen aikana valmistellaan nykyistä laaja-alaisempaa aloitetta, joka koskee Internetin sisältöä ja uusia verkkoviestimiä. Sääntöjen soveltamisalaan sisällytetään myös uusi verkkotekniikka, johon sisältyvät langattomissa ja laajakaistaverkoissa tarjottava sisältö, verkkopelit, käyttäjätietokoneiden välinen suora tiedostojen siirto ja kaikenlainen tosiaikainen viestintä, kuten verkkojutteluryhmät ja pikaviestipalvelut. Toimia toteutetaan sen varmistamiseksi, että laiton ja haitallinen sisältö ja huolta herättävä toiminta, esimerkiksi rasismi ja väkivalta, katetaan entistä laajemmin.

1.3. yhtyy lainsäätäjien, vanhempien ja alan toimijoiden huoleen Internetin laittomasta ja haitallisesta sisällöstä ja antaa arvoa sille, että Euroopan unioni on ollut edelläkävijä tällaisen sisällön torjunnassa IAP:n ansiosta. Euroopan parlamentti ja neuvosto ovat hyväksyneet yksimielisesti Internetin laitonta ja haitallista sisältöä koskevan strategian. Muita välineitä ovat tietoverkkorikollisuuden ja lapsipornografian vastaiset oikeudelliset välineet ja käytännön toimenpiteet sekä alaikäisten ja ihmisarvon suojelua koskeva suositus. IAP on kyseistä alaa koskevien yhteisön toimien perusta, ja sen yhteydessä käsitellään tieto- ja viestintätekniikkaan liittyviä kysymyksiä, jotka ovat kuuluneet Euroopan unionin painopisteisiin jo pitkään, erityisesti vuonna 2000 pidetystä Lissabonin huippukokouksesta ja sen jälkeen laaditusta eEurope-toimintasuunnitelmasta lähtien.

1.4. toteaa, että kansalaiset ovat syvästi huolissaan Internetin laittomasta ja haitallisesta sisällöstä, mutta huomauttaa, että avoinna on edelleen kysymys siitä, minkälainen sisältö on tietyn ikäisille lapsille haitallista ja kuka saa päättää yleisistä säännöistä, joita sisällöntuottajien tulee noudattaa, ja näiden sääntöjen soveltamisesta.

1.5. on tyytyväinen siihen, että komissio on ottanut huomioon tulevat tarpeet, sillä tulevaisuudessa Internetin ja uusien verkon käyttöön liittyvien tekniikoiden käyttö lisääntyy ja monipuolistuu. Yleensä niitä käytetään rakentaviin tarkoituksiin, mutta myös näiden tekniikoiden käyttö laittoman ja haitallisen sisällön levittämiseksi lisääntyy ja monipuolistuu.

1.6. toteaa, että komissio on ottanut huomioon IAP:n väliarvioinnin yhteydessä esitetyt vaatimukset. Arvio ensimmäisestä kaksivuotisesta soveltamiskaudesta on myönteinen, mutta kriittisiäkin huomioita on esitetty. Niiden pohjalta on laadittu 15 suositusta, joihin komissio pyrkii vastaamaan päätöksen N:o 276/1999/EY muuttamista koskevassa ehdotuksessa.

1.7. on tyytyväinen toimintasuunnitelman lähestymistapaan ja komission toista vaihetta varten ehdottamiin toimintalinjoihin. Komitea katsoo, että ehdotus on rakenteeltaan hyvä ja tasapainoinen, ja kannattaa toteutusta koskevia suuntaviivoja, joiden avulla on tarkoitus

- taata käyttäjille mahdollisuus ilmoittaa laittomasta sisällöstä

- edistää itsesääntelyä

- taata käyttäjille mahdollisuus välttää haitallista sisältöä

- tukea käyttäjäystävällistä sisällönluokitusta

- lisätä tietoa turvallisemmasta käytöstä.

Alueiden komitea katsoo kuitenkin velvollisuudekseen esittää seuraavat huomiot ja suositukset.

2. Alueiden komitean suositukset

Alueiden komitea

2.1. kehottaa siirtymään ohjelmien, suodatinpalvelujen ja markkinoilla olevien, vanhempia varten kehitettyjen teknisten valvontakeinojen valintaa koskevasta passiivisesta strategiasta aktiiviseen lähestymistapaan, jotta voitaisiin tukea ja ohjata sellaisten ohjelmien tai niiden osien kehittämistä, joiden avulla on tarkoitus taata vanhemmille komission määrittämien toimintalinjojen mukaiset valvontakeinot. Tärkeimpiä toimintaväyliä ovat esim. yliopistollinen tutkimus, vapaasti saatavissa olevia (open source) ohjelmistoja kehittävät yhteisöt tai kyseisten yhteisöjen ulkopuoliset kaupalliset tuottajat.

2.2. korostaa, että kun otetaan huomioon käyttäjätietokoneiden väliseen suoraan yhteyteen perustuvan (peer-to-peer) tekniikan yleistyminen verkossa ja sen houkuttelevuuden lisääntyminen, kyseistä tekniikkaa koskevassa ohjelmassa tulisi kiinnittää nykyistä enemmän huomiota tällaiseen keskinäiseen sisällönvälitykseen. Alueiden komitea painottaa, että edistettäessä suodatinteknologioiden käyttöön liittyvää toimintasuunnitelmaa ei tule keskittyä pelkästään yksityisasiakkaisiin.

2.3. katsoo, että etusijalle tulee asettaa varta vasten lapsille tai muille suojaa tarvitseville ryhmille suunnatun laadukkaan eurooppalaisen sisällöntuotannon tukeminen ja tunnetuksi tekeminen. Kyseinen aloite on tärkeä etenkin, koska nopeasti yleistyvät laajakaistayhteydet (broadband) laajentavat verkoissa saatavilla olevien sisältöjen kirjoa, mikä puolestaan lisää laittoman ja haitallisen sisällön tarjontamahdollisuuksia.

2.4. kehottaa siirtymään itsesääntelyn tukemisessa passiivisesta lähestymistavasta aktiiviseen luomalla kiinteät yhteydet Internet-palveluntarjoajiin (Internet Service Provider, ISP) ja suunnittelemalla yhteistyötä niiden tarjoamiin yhteyksiin pohjautuvien sivustojen ja sisältöjen luetteloimiseksi ja luokittelemiseksi. Näin voitaisiin laajentaa luokituksen kattamaa alaa ja voittaa taloudellisten etunäkökohtien aiheuttamat esteet ja koneistojen hitaus. Hakukoneiden tulisi hakea tietoja ensisijaisesti tällä tavoin merkityistä sivustoista. Vihjelinjojen ja suodatinjärjestelmien kehitys on ollut hidasta ja työlästä. Lainsäädäntöön ja Internet-palveluntarjoajien käytännesääntöihin perustuva itsesääntely olisi varmasti tehokkaampaa.

2.5. kehottaa arvioimaan mahdollisuutta luoda itsesääntely- ja luokitusorganisaatioille ja -järjestöille valvonta- ja koordinointijärjestelmä valvonnan ja tiedotuksen maksimoimiseksi.

2.6. korostaa, että IAP:n toista vaihetta varten myönnetyt vuosittaiset varat (käytännössä samansuuruiset kuin ensimmäisessä vaiheessa) vaikuttavat riittämättömiltä, kun otetaan huomioon, että toisessa vaiheessa on tarkoitus laajentaa toimia. Lisäksi varojen kohdentaminen keskeisiin toimiin vaikuttaa epäsuhtaiselta muiden toimien rahoitukseen nähden. Myönteisten vaikutusten aikaansaamiseksi resurssit tulisi keskittää rajalliseen määrään hankkeita, joille tulisi määritellä mitattavissa olevat tavoitteet.

Alueiden komitean suositukset:

- Yksilöidään alueittain aloitteita sellaisten valvontakäytänteiden kehittämiseksi, joita voidaan myöhemmin ottaa käyttöön laajemminkin.

- Yksilöidään verkon saatavuutta koskevia mallialoitteita, esim. julkisia Internetin käyttöpisteitä, joita ovat mm. koulut ja kirjastot sekä paikallisviranomaisten ja kauppakamarien verkkopalvelut.

- Suojellaan käyttäjiä julkisissa Internetin käyttöpisteissä EU:n tukeman tutkimuksen avulla Euroopassa kehitettävällä tuotteella, joka olisi selainten ohjelmalisäke (plug-in) ja toimisi suodattimena WWW-sivuja selattaessa. Tällaisen suodattimen on tietenkin sovelluttava yleiseen käyttöön ja kaikille käyttäjille.

2.7. kiinnittää huomiota tarpeeseen pohtia uudelleen tiedotushenkilöstön vaihtojärjestelyä (awareness exchange) koskevien aloitteiden hinnan ja tehon suhdetta. Tässä yhteydessä tulisi tarkastella myös varsinaista hankkeiden välistä kommunikointia ja sellaisen materiaalin kierrättämistä, jota ei olennaisin osin voida käyttää uudelleen eri kohderyhmissä (joissa vaihtelevat henkilöiden ikä, sosiaaliluokka, tekninen varustetaso ja Internetin käyttökokemus).

2.8. korostaa, että kaikkien unionin ulkopuolisten maiden - ei ainoastaan ehdokasvaltioiden - kanssa on tehtävä tiivistä yhteistyötä, koska Internet ei noudata maantieteellisiä rajoja ja ihmiset voivat tietämättään selata sisältöjä, jotka sijaitsevat fyysisesti EU:n rajojen ulkopuolella. Tulee siis toteuttaa poliittis-strategisia aloitteita ongelmien lähteellä ja voimistaa yhteensovittamistoimia unionin ulkopuolisten maiden ja organisaatioiden kanssa, erityisesti lainsäädännöltään "sallivissa" maissa. Tässä yhteydessä tulee laatia ja ratifioida kyseistä arkaluonteista aihetta koskevia kansainvälisiä sopimuksia, joiden perusteella laittomien sivustojen julkaisun sallivien palveluntarjoajien voitaisiin katsoa rikkovan lakia ja heidät voitaisiin asettaa syytteeseen. Ongelma koskee erityisesti Itä-Euroopan ja Kaakkois-Aasian maita, joilla on kehittynyttä tekniikkaa muttei asianmukaista lainsäädäntöä tai joissa ei valvota Internetin turvalliseen käyttöön tähtäävien oikeusnormien noudattamista.

2.9. toteaa, että maksimitehon saavuttamiseksi jäsenvaltioiden on tuettava unionin toimintasuunnitelman tavoitteita omassa lainsäädännössään. AK kehottaa jäsenvaltioita laatimaan toimintalinjojen mukaisia säädöksiä ja itsesääntelyä koskevia ohjeita. Voisi olla hyödyllistä perustaa yhteisön tasolle oikeustieteen ja tietotekniikan asiantuntijoista koostuva työryhmä, joka vastaisi laittoman sisällön valvonnasta ja suodatuksesta ja joka voisi kiinteässä yhteistyössä poliisin kanssa etsiä ja sulkea lainvastaisia sivustoja. Kyseisen työryhmän tulisi päivittää jatkuvasti sekä URL-osoitteita (Uniform Resource Locator) että laitonta, haitallista ja kasvatuksellisesti kyseenalaista sisältöä suodattavien järjestelmien tietokantoja.

2.10. katsoo, että osa Internetin turvalliseen käyttöön liittyvistä ongelmista voidaan ratkaista tehokkaalla valistuskampanjalla, jonka avulla aiheesta jaetaan tietoa. Alue- ja paikallisviranomaisilla tulee olla keskeinen rooli kaikissa kampanjoissa, joiden avulla pyritään lisäämään tietoisuutta aiheesta.

Alue- ja paikallisviranomaisten rooli Internetin käyttöturvallisuuden parantamisessa

Alueiden komitea

2.11. korostaa, että alue- ja paikallisviranomaisten osallistuminen kaikkiin komission ehdotuksessa mainittuihin toimiin ja ohjelmiin on ratkaisevan tärkeää, sillä verkon käyttäjät altistuvat Internetin haitalliselle sisällölle nimenomaan ruohonjuuritasolla. Lisäksi alue- ja paikallisyhteisöt vastaavat koulutusrakenteista ja investoivat huomattavan paljon tietotekniikan opetuksen ja käytön lisäämiseen kouluissa. Tässä yhteydessä onkin syytä toteuttaa toimenpiteitä nuorten tietoisuuden lisäämiseksi tietoyhteiskuntaan liittyvistä turvallisuuskysymyksistä ja tietoverkkorikollisuuden seurauksista.

2.12. pitää kuitenkin perheiden tiivistä ja tehokasta osallistumista jossain määrin ongelmallisena: vanhemmat eivät useinkaan puutu lastensa tekemisiin eivätkä huolehdi lapsistaan, koska heiltä puuttuu teknistä tietämystä ja kiinnostus asiaan, ja toisinaan myös siksi, että he vierailevat itse kasvatuksellisesti kyseenalaisilla sivustoilla.

2.13. kehottaa lisäämään alue- ja paikallisviranomaisten osallistumista toimintasuunnitelman mukaisiin aloitteisiin myös sen vuoksi, että tietoyhteiskunnan synty mahdollistaa uudenlaisten kansalaisyhteiskuntien ja alue- ja paikallisdemokratian muotojen kehittymisen ja että usein hyvin suurille osallistujamäärille avoimet kansalaisverkot ovat erityisessä vaarassa joutua ulkopuolelta tulevan manipuloinnin sekä rasististen ja äärinäkemyksellisten hyökkäysten kohteeksi. On myös olemassa vaara, että luottamus näihin palveluihin horjuu.

2.14. korostaa paikallisyhteisöjen roolin merkitystä myös sellaisen osaamis- ja tietoyhteiskunnan tasapainoisessa kehittämisessä, jonka avulla voidaan lisätä Euroopan unionin alueiden, kaupunkien ja kuntien taloudellista ja sosiaalista yhteenkuuluvuutta. On olennaisen tärkeää varmistaa verkkojen ja tietojärjestelmien turvallisuus.

2.15. huomauttaa, että verkkoja ja tietojärjestelmiä koskevan luottamuksen puute hidastaa tieto- ja osaamisyhteiskuntaan liittyvien uusien palvelujen yleistymistä.

2.16. korostaa, että alue- ja paikallisviranomaisilla on keskeinen rooli toimintasuunnitelman tehokkaaseen toteutukseen tähtäävissä käytännön toimenpiteissä, sillä ne toimivat lähellä kansalaisia, järjestöjä ja yrityksiä. Nykymuodossaan toimintasuunnitelmassa ei mainita riittävän selvästi alue- ja paikallisviranomaisten osallistumista ja roolia muiden tärkeiden ryhmien rinnalla (esim. hallintoelimet, korkeakoulut ja vapaaehtoisryhmät, jotka hoitavat tärkeitä ja usein korvaavia alaan liittyviä tehtäviä). Tästä syystä huomiota tulisi kiinnittää myös koulutusaloitteisiin, joiden avulla lisätään vapaaehtoisten valmiuksia yhteistyössä alue- ja paikallisviranomaisten kanssa.

2.17. suosittaa lisäksi, ettei tarpeelliseksi katsottuja toimenpiteitä lykättäisi taloudellisista syistä.

Bryssel 20. marraskuuta 2002

Alueiden komitean

puheenjohtaja

Albert Bore

(1) EYVL C 251, 10.8.1998, s. 51.

(2) EYVL C 107, 3.5.2002, s. 89.

(3) EYVL C 107, 3.5.2002, s. 29.

(4) EYVL C 57, 29.2.2000, s. 46.